b'\n_START_ARTICLE_\nRavensburgas\n_START_SECTION_\nIstorija\n_START_PARAGRAPH_\nRavensburgas pirm\xc4\x85kart ra\xc5\xa1ytiniuose dokumentuose pamin\xc4\x97tas 1088\xc2\xa0m. Miest\xc4\x85 \xc4\xafk\xc5\xabr\xc4\x97 Velfai, frank\xc5\xb3 dinastija, kurie v\xc4\x97liau tapo Bavarijos ir Saksonijos hercogais._NEWLINE_Pagal paveld\xc4\x97jimo sutart\xc4\xaf, Ravensburgas 1191\xc2\xa0m. atiteko Hohen\xc5\xa1taufenui Frydrichui I Barbarosai. 1268\xc2\xa0m. Neapolyje mirus Konradinui, Hohen\xc5\xa1taufen\xc5\xb3 dinastijos linija nutr\xc5\xabko. J\xc5\xb3 buv\xc4\x99s turtas per\xc4\x97jo \xc5\xa0ventosios Romos imperijos vald\xc5\xbeion. Kaip ir daugelis kit\xc5\xb3 miest\xc5\xb3 \xc5\xa0vabijoje, Ravensburgas 1276\xc2\xa0m. tapo laisvuoju imperijos miestu._NEWLINE_Apie 1380\xc2\xa0m. Ravensburge ir Konstance susik\xc5\xabr\xc4\x97 Did\xc5\xbeioji Ravensburgo prekybos draugija (Gro\xc3\x9fe Ravensburger Handelsgesellschaft). Draugija prad\xc5\xbeioje daugiausia prekiavo vietiniais linais ir multinais. 1402\xc2\xa0m. Alp\xc4\x97se, \xc4\xaf \xc5\xa1iaur\xc4\x99 nuo Ravensburgo, atidarius pirmuosius popieriaus fabrikus, imta prekiauti ir popieriumi, bet parduotuv\xc4\x97se b\xc5\xabdavo ir rytieti\xc5\xa1k\xc5\xb3 prieskoni\xc5\xb3, Vidur\xc5\xbeemio vyn\xc5\xb3 bei Bohemijos r\xc5\xabdos. 1530\xc2\xa0m. panaikinus Did\xc5\xbei\xc4\x85j\xc4\x85 Ravensburgo prekybos draugij\xc4\x85, Ravensburg\xc4\x85 u\xc5\xbeklupo ekonomin\xc4\x97 stagnacija. D\xc4\x97l Trisde\xc5\xa1imties met\xc5\xb3 karo \xc5\xbeenkliai suma\xc5\xbe\xc4\x97jo gyventoj\xc5\xb3 skai\xc4\x8dius. \xc5\xa0ved\xc5\xb3 kariai sugriov\xc4\x97 pil\xc4\xaf._NEWLINE_Reformacijos laikais Ravensburgas, kartu su tokiais miestais kaip Augsburgas, Biberachas prie Riso ir Dinkelsbiulis, gars\xc4\x97jo mi\xc5\xa1ria katalik\xc5\xb3 ir protestant\xc5\xb3 vald\xc5\xbeios sistema._NEWLINE_1803\xc2\xa0m. Reichstagui pri\xc4\x97mus \xc4\xafsakym\xc4\x85 konfiskuoti ba\xc5\xbeny\xc4\x8diai priklausius\xc4\xaf turt\xc4\x85, Ravensburgas tapo Bavarijos eksklavu Viurtembergo teritorijoje. Apkeitus Bavarijos ir Viurtembergo \xc5\xbeemes, Ravensburgas 1810\xc2\xa0m. tapo Viurtembergo karalyst\xc4\x97s dalimi._NEWLINE_Kadangi po Trisde\xc5\xa1imties met\xc5\xb3 karo miestas nuskurdo ir prarado did\xc5\xbei\xc4\x85j\xc4\x85 dal\xc4\xaf gyventoj\xc5\xb3, XVIII\xe2\x80\x93XIX a. statyba jame beveik nevyko. \xc5\xa0ios ekonomin\xc4\x97s stagnacijos nauda buvo tai, jog viduram\xc5\xbei\xc5\xb3 laik\xc5\xb3 miestas i\xc5\xa1liko beveik nepakit\xc4\x99s.'